5 หุ้น “โรงกลั่น” บวกยกแผง รับน้ำมันฟื้น-Q4 ไร้ขาดทุนสต๊อก
5 หุ้น “โรงกลั่น” บวกยกแผง รับน้ำมันตลาดโลกฟื้นตัว-Q4/65 ไร้ขาดทุนสต๊อก พ่วงรับปันผลเด่น นำทีมเด่นกลุ่ม SPRC- TOP-BCP- ESSO-PTTGC
5 หุ้น “โรงกลั่น” บวกยกแผง รับน้ำมันฟื้น-Q4 ไร้ขาดทุนสต๊อก พ่วงรับปันผลเด่น ชู SPRC-TOP-BCP-ESSO-PTTGC
23 พ.ย. 2565

ผู้สื่อข่าวรายงานว่า วันนี้(23พ.ย.65) ราคาหุ้นกลุ่มโรงกลั่นปรับตัวขึ้นยกแผง จากทิศทางราคาน้ำมันตลาดโลกฟื้นตัวขึ้น และคาดผลประกอบของกลุ่มผ่านจุดต่ำสุดในไตรมาส 3/65 ที่มีผลขาดทุนสต็อกน้ำมันค่อนข้างมากไปแล้ว
นำโดย บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ราคาหุ้น ณ เวลา 15:06 น. อยู่ที่ระดับ 11.80 บาท บวกไป 0.60 บาท หรือ 5.36% สูงสุดที่ระดับ 11.90 บาท ต่ำสุดที่ระดับ 11.30 บาท ด้วยมูลค่าการซื้อขาย 195.27 ล้านบาท
บริษัท เอสโซ่ (ประเทศไทย) จำกัด (มหาชน) หรือ ESSO ณ เวลา 15:09 น. อยู่ที่ระดับ 12.40 บาท บวกไป 0.50 บาท หรือ 4.20% สูงสุดที่ระดับ  12.40 บาท ต่ำสุดที่ระดับ 12.00 บาท ด้วยมูลค่าการซื้อขาย 171.24 ล้านบาท
บริษัท ไทยออยล์ จำกัด (มหาชน) หรือ TOP ณ เวลา 15:13 น. อยู่ที่ระดับ 54.50 บาท บวกไป 1.25 บาท หรือ 2.35% สูงสุดที่ระดับ 54.75 บาท ต่ำสุดที่ระดับ 53.75 บาท ด้วยมูลค่าการซื้อขาย 519.99 ล้านบาท
บริษัท บางจาก คอร์ปอเรชั่น จำกัด (มหาชน) หรือ BCP ณ เวลา 15:15 น. อยู่ที่ระดับ 31.50 บาท บวกไป 0.75 บาท หรือ 2.44% สูงสุดที่ระดับ 31.75 บาท ต่ำสุดที่ระดับ 31.00 บาท ด้วยมูลค่าการซื้อขาย 137.40 ล้านบาท
บริษัท พีทีที โกลบอล เคมิคอล จำกัด (มหาชน) หรือ PTTGC ณ เวลา 15:16 น. อยู่ที่ระดับ 46.25 บาท บวกไป 0.50 บาท หรือ 1.09% สูงสุดที่ระดับ 46.50 บาท ต่ำสุดที่ระดับ 45.75 บาท ด้วยมูลค่าการซื้อขาย 313.04 ล้านบาท
ด้านนายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า กลุ่มโรงกลั่นปรับตัวขึ้นมาหลังจากปรับฐาน โดยมองว่าผลประกอบการผ่านจุดต่ำสุดในไตรมาส 3/65 ที่รับขาดทุนสต็อกน้ำมันไปแล้ว และคาดในไตรมาส 4/65 จะไม่เกิดการขาดทุนสต็อกน้ำมันอีก เนื่องจากคาดว่าราคาน้ำมันจะฟื้นตัวและนิ่งขึ้น
อนึ่ง เมื่อวันที่ 22 พ.ย.สัญญาน้ำมันดิบ WTI ส่งมอบเดือน ม.ค.เพิ่มขึ้น 91 เซนต์ หรือ 1.1% มาปิดที่ 80.95 ดอลลาร์/บาร์เรล
นอกจากนี้ยังมองว่ากระแสเงินสดโดยรวมกลุ่มโรงกลั่นมีมาก จึงมีแรงเก็งกำไรว่ากลุ่มโรงกลั่นน่าจะสามารถจ่ายเงินปันผลได้ รวมทั้งค่าการกลั่นก็เริ่มฟื้นตัวขึ้นมาด้วย
ทั้งนี้แนะนำ SPRC น่าสนใจ เพราะมีกระแสเงินสดค่อนข้างมาก มีโอกาสทำดีล M&amp;A หรือหาซื้อกิจการเพื่อขยายธุรกิจเพิ่ม และยังได้รับประโยชน์การปิดซ่อมบำรุงโรงกลั่น อาทิ IRPC และ PTTGC ในไตรมาส 4/65 ซึ่ง SPRC ยังมีกำลังผลิตเหลือจากที่ใช้อยู่ 80% ในปัจจุบัน ขณะที่ TOP ไม่ได้รับประโยชน์เพราะใช้กำลังการกลั่นเต็ม 100% แล้ว